Lõunanaabrite parlamendivalimised lõppesid puslega ning vähe lootust efektiivselt toimivaks föderaalvalitsuseks võib näha ka Bosnia-Hertseogviinas. Iiri presidendivalimised olid eelmise korra déjà vu, aga uuendusliku elemendina otsustati referendumil põhiseadusest välja visata jumalateotuse eest karistamine. Gruusia viimane otsevalitud president valitakse teises voorus. Brasiilias presidendivalimiste teises voorus võttis ameti üle mees, keda võrreldakse nii Donald Trumpi kui Filipiinide presidendi Rodrigo Dutertega. Afganistani valimised on võrreldes kahe eelmise korraga muutunud verisemaks ning ebastabiilsus ähvardab valimiste järel ka Gaboni.
Valimiste ennustamine on tänamatu töö. Kui veel mõne kuu eest arvati, et sinise lainega võtavad demokraadid suure enamuse esindajatekojas ja saavutavad kontrolli ka senatis, siis tänaseks on olukord hoopis teine. Pärast Brett Kavanaugh’ ülemkohtu kohtunikuks kinnitamise piinlikuks kiskunud protsessi ja Ladina-Ameerika majanduspagulaste rännakut Hondurasest USA piiri suunas, on vabariiklased suutnud oma valijaid mobiliseerida ning valimised tõotavad tulla ehk ootamatultki pingelised.